**У С Т А В**

**НА СДРУЖЕНИЕ С НЕСТОПАНСКА ЦЕЛ**

**НАРОДНО ЧИТАЛИЩЕ „СВЕТЛИНА 1906-СМИЛЕЦ"**

**Актуализиран на 22.03.2010 г.**

## 

## ОБЩИ ПОЛОЖЕНИЯ

Чл.1 С този устав се урежда учредяването, устройството, управлението,  дейността, имуществото, финансирането и издръжката на Сдружение с нестопанска цел Народно читалище **„**СВЕТЛИНА 1906-СМИЛЕЦ” .

Чл.2.(1) Сдружение с нестопанска цел Народно читалище „СВЕТЛИНА 1906-СМИЛЕЦ” е самоуправляващо се сдружение, което работи на територията на село СМИЛЕЦ. В неговата дейност могат да участват всички физически лица, без оглед на ограничения на възраст, пол, политически и религиозни възгледи и етническо самосъзнание.

          (2) Сдружението е юридическо лице с нестопанска цел, осъществяващо дейност в обществена полза, изпълнява и държавни културно-просветни задачи. То се представлява от Председателя или упълномощено лице от Настоятелството

**СЕДАЛИЩЕ И АДРЕС**

Чл.3 Седалището и адресът на управление на Сдружение с нестопанска цел Народно читалище **„**СВЕТЛИНА 1906-СМИЛЕЦ**”**  е в с .Смилец, ул.Трета № 69 общ.Силистра, обл.Силистра

**ЦЕЛИ И ДЕЙНОСТИ**

Чл.4.(1) Целите на Сдружение с нестопанска цел Народно читалище **„**СВЕТЛИНА 1906-СМИЛЕЦ” са да задоволява потребностите на гражданите свързани с:

1. Развитие и обогатяване на културния живот, социалната и образователната дейност в населеното място, където осъществява дейността си;

2. Запазване на обичаите и традициите на българския народ;

3. Разширяване на знанията на гражданите и приобщаването им към ценностите и постиженията на науката, изкуството и културата;

4. Възпитаване и утвърждаване на националното самосъзнание;

5. Оказване на помощ и подкрепа на деца и възрастни хора от рискови групи, чрез предоставяне на различни социални услуги и достъп до информация;

(2) За постигане на целта сдружението да извършва основни дейности като:

1. Уреждане и поддържане на библиотека, читалня и видеотека;

2. Развитие и подпомагане на любителското художествено творчество;

3. Организиране на школи, кръжоци, курсове, клубове, кино и видеопоказ, празненства, концерти, чествания и младежки дейности;

4. Събиране и разпространение на знания за родния край;

5. Създаване и съхраняване на музейни колекции съгласно Закона за културното наследство;

6. Предоставяне на компютърни и интернет услуги;

           (3)  развива и допълнителна стопанска дейност, свързана с предмета на основната  дейност, в съответствие с действащото законодателство, като използват приходите от нея за постигане на определените в устава  цели. Сдружението не разпределя печалба.

          (4)Сдружението няма право да предоставят собствено или ползвано от него имущество възмездно или безвъзмездно:

1. За хазартни игри и нощни заведения;

2. За дейност на нерегистрирани по Закона за вероизповеданията религиозни общности и юридически лица с нестопанска цел на такива общности;

3. За постоянно ползване от политически партии и организации.

(5). Предоставя социални услуги на хора от рискови групи, като организира дейности свързани с изграждане на дневни центрове, социална рехабилитация и интеграция, и други дейности съгласно Закона за социално подпомагане и правилника за неговото приложение.

Чл.5.(1) Сдружението може да се съюзява с други културни институти и социални организации за защита на своите интереси и провеждане на съвместни дейности и инициативи.

           (2) Сдружението работи в тясно взаимодействие с учебни заведения, културни институти, обществени и други организации, които извършват културно-просветна работа и социална дейност.

          (3) Сдружението поддържа отношения на сътрудничество и координация с държавни органи и организации, на които закона възлага определени задължения.

#### **УЧРЕДЯВАНЕ**

Чл.6. (1) Сдружение с нестопанска цел Народно читалище „СВЕТЛИНА 1906-СМИЛЕЦ” се учредява най-малко от 50 дееспособни физически лица, които вземат решение на учредително събрание.

          (2) Учредителното събрание приема устава на сдружението и избира неговите органи. Уставът урежда:

         а/ Наименованието;

         б/ Седалището;

         в/ Целите;

         г/ Източниците на финансиране;

         д/ Органите на управление и контрол, техническите правомощия, начина на избирането им, реда на свикването им и вземането на решения;

         е/ Начина за приемане на членове и прекратяване на членството, както и реда за определяне на членския внос.

**ЧЛЕНСТВО**

Чл.7. (1) Членуването в сдружението е доброволно.

(2) Кандидатът подава писмено заявление до настоятелството, в което декларира, че е запознат с Устава и го приема. Кандидатите - юридически лица представят, освен молба, преписи от документите си за регистрация и решението на управителните си органи за членство в сдружението.

(3 )Всеки член на сдружението има право да избира и да бъде избиран в ръководните органи след

непрекъснато членство в сдружението от три години.

(4)Всеки член има право да бъде информиран за дейността на сдружението, да се ползва от имуществото му

и от резултатите от дейността му.

(5) Членските права и задължения са непрехвърлими и не преминават върху други лица.

(6) Членовете на сдружението са длъжни да спазват устава.

(7) Членовете на сдружението са длъжни да участват активно в дейността му, да работят за постигане на целите,да защитават интереситe и доброто име,да не уронват престижа, да пазят и обогатяват имуществото.

Чл.8. (1) Членовете на сдружението са индивидуални, колективни и почетни.

          (2) Индивидуалните членове са български граждани. Те биват действителни и спомагателни:

                   а/действителните членове са лица, навършили 18 години,които участват в дейността на сдружението, редовно плащат определения по устав членки внос до края на първото тримесечие на календарната година и имат право да избират и да бъдат избирани;

                  б/ спомагателните членове са лица до 18 години, които нямат право да избират и да бъдат избирани. Те имат право на съвещателен глас.

          (3) Колективните членове съдействат за осъществяване целите на сдружението, подпомагат дейностите, поддържането и обогатяването на материалната база и имат право на един глас в общото събрание.

Колективни членове могат да бъдат:

          1. Професионални организации;

          2. Стопански дружества;

          3. Търговски дружества;

4. Кооперации и сдружения;

5. Културно-просветни и любителски клубове и творчески колективи.

       (4) Почетни членове могат да бъдат български и чужди граждани с изключителни заслуги за сдружението,

предложени за такива от Настоятелството и приети с решение на Общото събрание.

Чл.9 Прекратяване на членството се извършва чрез:

1. Изключване на съответния член на сдружението от общото събрание по предложение на настоятелството, за системни нарушения на устава на сдружението и злоупотреба с името на Сдружение Народно Читалище „СВЕТЛИНА 1906-СМИЛЕЦ”, както и поради незаплащане на определения от общото събрание членски внос.

2. По писмена молба на съответния член на сдружението, адресирана до настоятелството.

3. Поради смърт на съответния член на сдружението или поставянето му под пълно запрещение.

4. С прекратяването на юридическото лице при колективните членове.

**УСТРОЙСТВО И УПРАВЛЕНИЕ НА СДРУЖЕНИЕТО**

Чл. 10. Органи на сдружението са:

1. Общото събрание;

2. Настоятелството;

3. Проверителната комисия.

Чл.11.(1) Върховен орган на сдружението е общото събрание.

           (2) Общото събрание на сдружението се състои от всички членове на сдружението, имащи право на глас.

Чл.12.(1) Общото събрание:

1. Изменя и допълва устава;

2. Избира и освобождава членовете на настоятелството, проверителната комисия и председателя;

3. Приема вътрешните актове, необходими за организацията на дейността на сдружението;

4. Изключва членове на сдружението по предложение на настоятелството, на основание чл.9.т.1 от Устава на Сдружение Народно читалище „СВЕТЛИНА 1906-СМИЛЕЦ”;

5. Приема основни насоки на дейността на сдружението;

6. Взема решения за членуване или за прекратяване на членството в сдружението или други организации;

7. Приема бюджета на сдружението;

8. Приема годишния отчет за дейността на настоятелството;

9. Определя размера на членския внос по предложение на настоятелството на сдружението;

10. Отменя решения на органи на сдружението, които противоречат на закона, устава или други вътрешни актове, регламентиращи дейността на сдружението.

11. Взема решение за откриване на клонове на сдружението след съгласуване с общината;

12. Взема решение за прекратяване на сдружението;

13. Взема решения за отнасяне до съда на незаконосъобразни действия на ръководството или отделни членове;

(2) Решенията на общото събрание са задължителни за другите органи на сдружението.

Чл.13 Правата по т.1, 2, 4, 8, 10, 12 не могат да се възлагат на други органи на сдружението.

Чл.14 Решенията на Общото събрание се вземат с явно гласуване и са задължителни за другите органи на сдружението.

Чл.15 Решенията на Общото събрание подлежат на съдебен контрол относно тяхната законосъобразност и съответствие с устава.

Чл.16.(1) Общо събрание на сдружението се свиква от настоятелството най-малко веднъж годишно.Извънредно общо събрание може да бъде свикано по решение на настоятелството, по искане на проверителната комисия или на една трета от членовете на сдружението с право на глас. При отказ на настоятелството да свика извънредно общо събрание, до 15 дни от постъпването на искането, проверителната комисия или една трета от членовете на сдружението с право на глас могат да свикат извънредно общо събрание от свое име.

(2) Поканата за общото събрание трябва да съдържа дневния ред, датата, часа и мястото на провеждането му и по чия инициатива то се свиква. Тя трябва да бъде получена не по-късно от 7 дни преди датата на провеждането. В същият срок на общодостъпни места трябва да бъде обявено и съобщение за събранието.

(3) Общото събрание е законно, ако присъстват най-малко половината от имащите право на глас членове на сдружението. При липса на кворум, събранието се отлага с един час. Събранието е законно, ако на него присъстват не по-малко от една трета от членовете при редовно общо събрание и не по-малко от половината плюс един от членовете при извънредно общо събрание.

(4) Решенията по чл.12, ал.1 т. 1,4,10,11 и 12 се вземат с мнозинство от две трети от всички членове. Останалите решения се вземат с мнозинство при повече от половината от присъстващите членове.

(5) Две трети от членовете на общото събрание на народното читалище могат да предявят иск пред окръжния съд по седалището на читалището за отмяна на решение на общото събрание, ако то противоречи на закона или устава.

(6) Искът се предявява в едномесечен срок от узнаването на решението, но не по-късно от една година от датата на вземане на решението.

(7) Прокурорът може да иска от окръжния съд по седалището на читалището да отмени решение на общото събрание, което противоречи на закона или устава, в едномесечен срок от узнаване на решението, но не по-късно от една година от датата на вземане на решението.

Чл.17.(1) Всеки член на общото събрание има право на един глас.

          (2) По въпроси, които не са включени в дневния ред, не може да се вземат решения.

**НАСТОЯТЕЛСТВО**

Чл.18(1) Изпълнителен орган на читалището е настоятелството, което се състои най-малко от трима членове, избрани за срок до 3 години. Същите да нямат роднински връзки по права и съребрена линия до четвърта степен.

          (2) Настоятелството:

а/ Свиква общо събрание;

б/ Осигурява изпълнението на решенията на общото събрание;

в/ Подготвя и внася в общото събрание проект за бюджет на сдружението и утвърждава щата му;

г/ Подготвя и  внася в общото събрание отчет за дейността на сдружението;

д/ Назначава секретаря на сдружението, утвърждава длъжностната му характеристика и определя трудовото му възнаграждение;

е/ Настоятелството взема решение с обикновено мнозинство повече от половината на членовете си;

ж/ Приема членове  на сдружението по тяхно писмено заявление, с което те заявяват, че приемат устава на сдружението и са съгласни с определения от общото събрание членски внос. Приемането на нови членове се извършва най-късно до седем дни преди провеждането на годишното отчетно-изборно събрание на сдружението;

з/ Взема решения за сключване на договори със специалисти и други лица, необходими за осъществяване на дейността на сдружението;

и/ Взема решения по всички въпроси, които по закон или съгласно устава не спадат в правата на друг орган.

(3) Настоятелството може да взема решения, ако на заседанието присъствуват повече от половината от неговите членове.

(4) Присъстващо е и лице, с което има двустранна телефонна или друга връзка, гарантираща установяването на личността му и позволяваща участието в обсъждането и вземането на решения. Гласуването на този член се удостоверява в протокола от председателствуващия заседанието.

(5) Настоятелството взема решенията си с мнозинство повече от половината от членовете си.

(6) Настоятелството може да вземе решение и без да бъде провеждано заседание, ако протоколът от взетото решение бъде подписан без забележки и възражения от всички членове на настоятелството.

**ПРЕДСЕДАТЕЛ**

Чл.19.(1) Председателят на сдружението е член на настоятелството и се избира от общото събрание за срок от 3 години с граждански или трудов договор определен от Настоятелството съобразно цялостната дейност на сдружението.

(2) Председателят:

а/ Организира  дейността на сдружението съобразно закона, устава и решенията на общото събрание;

б/ Представлява сдружението;

в/ Свиква и ръководи заседания на настоятелството и председателствува  общото събрание;

г/ Ръководи текущата дейност на сдружението;

д/ Отчита дейността си пред настоятелството;

е/ Сключва и прекратява трудовите договори със служителите съобразно бюджета на сдружението и въз основа решение на настоятелството

**ПРОВЕРИТЕЛНА КОМИСИЯ**

Чл.20(1) Проверителната комисия се състои най-малко от трима членове избирани за срок от 3 години.

(2). Членовете на проверителната комисия не могат да бъдат лица, които са в трудово-правни отношения със сдружението или са роднини на членовете на настоятелството по права линия – съпрузи, братя, сестри и роднини по сватовство от първа степен.

(3) Проверителната комисия осъществява контрол върху дейността на настоятелството, председателя и секретаря по спазването на закона, устава и решенията  на общото събрание.

(4) При констатирани нарушения проверителната комисия уведомява общото събрание на сдружението, а  при данни за извършено престъпление и органите на прокуратурата.

Чл.21  Не могат да бъдат избирани членове на настоятелството и на проверителната комисия лица, които са осъждани на лишаване от свобода за умишлени престъпления от общ характер.

Чл.21а. Членовете на настоятелството, включително председателят и секретарят, подават декларации за конфликт на интереси при условията и по реда на Закона за предотвратяване и разкриване на конфликт на интереси. Декларациите се обявяват на интернет страницата на сдружението.

**ИМУЩЕСТВО И ФИНАНСИРАНЕ**

Чл.22. Имуществото на сдружението се състои от масивна двуетажна сграда, право на собственост и от други вещни права, вземания, ценни книжа, други права и задължения.

Чл. 23. Сдружението набира средства от следните източници:

1.     Членски внос;

2.     Културно - просветна и информационна дейност;

3.     Субсидия от държавния и общински бюджети;

4.     Наеми от движимо и недвижимо имущество;

5.     Дарения, завещания;

6.     Други приходи.

Чл. 24. Недвижимото и движимото имущество, собственост на сдружението, както и приходите от него не подлежат на принудително изпълнение освен на вземания, произтичащи от трудови правоотношения.

Чл. 25.(1) Настоятелството изготвя годишния отчет за приходите и разходите, които се приемат от общото събрание.

(2) Отчет за изразходваните от бюджета средства се представя в общината, на чиято територия се намира сдружението.

##### ПРЕКРАТЯВАНЕ

Чл. 26(1)  Сдружението може да бъде прекратено по решение на общото събрание, вписано в регистъра на окръжния съд. То може да бъде прекратено с ликвидация или решение на окръжния съд, ако:

1.     Дейността му противоречи на закона, устава и добрите нрави;

2.     Имуществото му не се използва според целите и предмета на дейността на сдружението;

3.     Е налице трайна невъзможност сдружението да действа или не развива дейност за период  от две години. В тези случаи министърът на културата изпраща сигнал до прокурора за констатирана липса на дейност на сдружението.

Уставът е приет с направените промени от общото събрание на членовете на Сдружение Народното читалище „СВЕТЛИНА 1906-СМИЛЕЦ” на 22.03.2010 година.

Председател : Милка Тодорова



**О Т Ч Е Т Е Н Д О К Л А Д**

**ЗА ДЕЙНОСТТА НА НАРОДНО ЧИТАЛИЩЕ**

**„ СВЕТЛИНА-1906-СМИЛЕЦ “ с.СМИЛЕЦ, общ. СИЛИСТРА – ЗА 2021 г.**

Уважаеми читалищни членове,

Уважаеми гости,

Измина още една година от нашата съвместна дейност в Народно читалище „ Светлина-1906-Смилец “. Година, която по своята същност беше много необичайна за всички нас, година, която ни накара да преосмислим цялата си житейска философия и да се научим да спазваме заповеди и мерки за да запазим своя живот и живота на своите близки, колеги, приятели и т.н. Институцията, наречена читалище, е характерна само за България. По света има културни клубове и други подобни обединения, но никъде те нямат това място, което българското читалище има в историята на родината ни и в българина. Българското читалище е непреходно средище на родолюбие. Силата на бъдещето са традициите и тяхното съхранение и предаване на младото поколение.Читалището в с. Смилец и през отчетния период на 2021 година се стреми да обогати с изяви за всяка дата в културния календар съобразена с епидемиологичната обстановка в страната. Читалищната библиотека, в която днес влизаме, е нещо различно – тя е модернизирана, оборудвана с компютри, предлагащи услуги, различни от тия на които сме свикнали.

В началото на 2021 година започна частично прочистване и пренареждане на библиотечният фонд с помощта на РБ „ Партений Павлович “ гр. Силистра и колеги от с. Професор Иширково, с. Брадвари и с. Срацимир. През изминалата година след прочистването и пренареждането във библиотечния фонд на библиотеката има 9 431 тома литература.

Стремим се непрекъснато да обогатяваме фонда и то с литература, която да задоволява потребностите на нашите читатели от всички възрасти, но нашият стремеж е трудно постижим, имайки в предвид недостатъчната държавна субсидия. През 2021 година библиотеката кандидатства по проект към Министерството на културата

„ Българските библиотеки- съвременни центрове за четене и информираност“. Проекта беше спечелен и е на стойност 1247,79 лв. По проекта се закупиха книги от различни отрасли. Бяха закупени 80 нови книги. През миналата година от името на читалището направихме дарение от детски книжки за оцветяване и книжки за четене на ДГ„ Детелина “ в с. Професор Иширково.

По време на пандемията от Ковид-19 библиотеката в читалището не затвори врати, а продължи да работи. Основна наша задача трябва да стане търсенето на подходящи форми за привличането на повече читатели в библиотеката, особено у децата на които трябва да създадем интерес към книгата, както и навици за четене дори и в електронен вариант.Жителите на селото ползват читалищната библиотека не само за литература, но и използват и компютърните технологии за проверка на битовите си сметки, здравен статус и други с помощта на библиотекаря, но през 2021 година заради пандемията това се осъществяваше онлайн. През лятната ваканция на децата се дава възможност за участие в различни инициативи, организирани от библиотекаря на читалището, съобразени с техните интереси и желания. През 2021 година кандидатствахме по програма „Младите за Силистра“ по проект „ Кът за четене на открито“, който спечелихме и е на стойност 800,00 лв. Направихме пейки и маса от палети за четене на открито.

България е известна със своя фолклор, който е уникален, а още по уникално е неговото унаследяване от поколение на поколение. Истинската цена на българската традиция може да я оцени само онзи, който се е докоснал до нея. Една от основните цели на нашето читалище е да поддържаме традиционните форми на култура и фолклор, чрез тържествено отбелязване на всички празници и обичаи от народния календар. Към читалището функционират Женска вокална група, Женска фолклорна група и Лазарки.

През 2021 година въпреки противоепидемичните мерки успяхме да проведем някой от мероприятията, които бяха в календарния план:

1. 06.01.2021 г. „ Богоявление “ – празник за здраве и дълголетие

* Литургия в храм „Св. Йоан Кръстител “
* 173 години от рождението на Христо Ботев
* Старт на мероприятията по случай 115 години от създаването на НЧ „ Светлина-1906-Смилец “

1. Рубрика „ Спомени, спомени…“ – прожекции на снимков материал от проведени мероприятия назад в годините- **през цялата година**
2. 21.01.2021 г. „ Ден на родилната помощ“

* „ Бабинден“ – общоселски празник „ Спомени, спомени…“

1. 14.02.2021 г. „ Вино и любов“ – празник на лозаря и Ден на влюбените

* Рубрика „ Спомени, спомени…“

1. 19.02.2021 г. „ Дяконът Левски“ – рецитал посветен на 148 годишнината годишнината от обесването на Васил Левски

* Рецитал на произведения, писани за Левски, в изпълнения на Николинка Атанасова и Недялка Йорданова
* Изложба със снимки и произведения за Васил Левски

1. 01.03.2021 г. „Българската мартеница-символ за здраве и сила“

* Изложба във фоайето на читалището
* Участие в конкурс на Община Силистра „ Бели и червени 2021 – спечелено Първо място
* Участие в конкурс „Мартеница-гигант 2021“ РЕКИЦ Силистра съвместно с Областна администрация

1. 01.03.2021 г. „ Ден на самодееца

* Кратък рецитал и почерпка за самодейците

1. 03.03.2021 г. „Трети март 1878 година“

* Отбелязване на 143 години от Освобождението на България от турско робство – кратко слово и рецитал от деца на с. Смилец
* Участие в конкурс „ Силистра празнува Трети март с българска шевица “
* Включване за шеста поредна година в онлайн инициатива „ Пробуждане с хоро “
* Изложба с българска шевица във фоайето на читалището по случай Трети март

1. 08.03.2021 г. „ Жената- извор на вдъхновение и красота“

* Отбелязване с кратък рецитал и малка почерпка за всички присъстващи

1. 15.03.2021 г.Сирни заговезни – Ден на прошката

* Изложба на ястия свързани с празника

1. 22.03.2021 г. „ Пролет моя, моя бяла пролет“ – снимков материал в рубрика „Спомени, спомени…“
2. 02.04.2021 г. „Ако искаш умен да растеш, книжки трябва да четеш“

* 216 години от рождението на Ханс Кристиян Андерсен- изложба в библиотеката с произведения на Ханс Кристиян Андерсен

1. 23.04.2021 г. „ Големи четат на малки“- международен ден на книгата- четене на открито от бабите на децата
2. 24.04.2021 г. Лазаруване – при спазване на противоепидемичните мерки в страната през 2021 година лазарките обходиха селото
3. 29.04.2021 г. „ Велики четвъртък“ – боядисване на яйца
4. 30.04.2021 г. „ Най-светлият християнски празник Великден“

* Изложба на яйца и козунаци във фоайето на читалището

1. 06.05.2021 г. „Гергьовден“- общоселски празник на площада в селото с народна музика и люлеене на люлка за здраве
2. 21.05.2021 г. „ В началото бе словото“ – презентация по случай деня на Българската просвета и култура
3. 01.06.2021 г. „ Да запазим детското в нас“ –детско парти за децата
4. 02.06.2021 г. „Тоз, който падне в бой за свобода, той не умира!“

* Рецитал по Ботеви творби и поднасяне на венци пред паметниците в селото

1. 06.06.2021 г. Откриване на „Кът за четене на открито“ проект по конкурсна сесия “ Младите за Силистра“
2. 24.06.2021 г. „Магията на Еньовден“- празник на билките

* Литургия и песни в храм „Св. Йоан Кръстител“ с.Смилец
* Участие в Празника на билките в гр. Силистра

1. Месец ЮЛИ 2021 г. Прожекция на детски филми и четене на книги сред природата – два пъти седмично
2. Месец Юли – участие на Женска вокална група и Женска фолклорна група във фестивал на

„ Етносите, багрите и котленския килим“ в гр. Котел

1. 29.08.2021 г. „Празник на динения маджун“ – шесто издание на празника- проведен при спазване на противоепидемичните мерки в страната
2. 01.11.2021 г. Ден на Народните будители- изложба в библиотеката
3. 03.12.2021 г. отбелязване на 60 години библиотека при НЧ „ Светлина-1906-Смилец“ и 188 години от създаването на с. Смилец- презентация и малка почерпка при спазване на противоепидемичните мерки
4. 6-20.12.2021 г.организиран Конкурс на детски рисунки на тема „ Зимен пейзаж“
5. 15-29.12.2021 г. Организиране на Благотворителна кампания за деца в неравностойно положение съвместно с Кметско наместничество

с. Смилец

Благодарим на всички, които се включиха в благотворителната кампания и дариха дрехи, играчки и лакомства. Всички събрани дарения бяха предоставени в с. Кайнарджа и в Детското отделение в гр. Силистра за дечица в неравностойно положение.

1. 20.12.2021 г. Участие в откриването на Енорийски център „ Св. Йоан Милостиви Патриарх Александрийски“ при храм „ Св. Йоан Кръстител “

с. Смилец

1. 24.12.2021 г. „ Да посрещнем Дядо Коледа“- детско тържество и подаряване на подаръци в сградата към църквата при спазване на противоепидемичните мерки съвместно с Кметско наместничество с. Смилец и отец Добри Чаков
2. 31.12.2021 г. „ Да изпратим старата година и да посрещнем новата“ – посрещане на новата 2022 година с наздравица и музика на площада в селото съвместно с Кметско наместничество с. Смилец

През изминалата година взехме участие във онлайн форум, който бе организиран от Фондация

„ Глобални библиотеки- България “ в началото на месец Декември.

По програмата „ Глобални библиотеки – България “ се използват и трите компютъра. За нуждите на потребителите и на работниците се ползват и мултимедията, които получихме по проект

„ Глобални библиотеки- България “. Ползването на интернет е безплатно и достъпно за всеки посетител. Всички ученици имат възможност да търсят нужният им материал за учебната програма, да изготвят интересни презентации по отделни предмети, за бележити дати и празници. През 2021 година в читалището бе извършен ремонт на административния офис, малкия салон и стълбището също бе освежено. През изминалата година също така бе назначен и нов човек на длъжността библиотекар по заместване, тъй като титуляра Мария Иванова е по майчинство.

От изнесеното дотук се вижда, че Читалището работи съвместно с Кметско наместничество , Пенсионерски клуб и Църковно настоятелство. Убедихме се отново, че всичко може да стане с общи усилия.

С разцепление до никъде не се стига. На същия принцип работим и с Община Силистра- Дирекция „Култура“, Регионална библиотека „Партений Павлович“, Регионално експертно- консултантски център / РЕКИЦ /, Национален дарителски фонд „ 13 века България “ и др. Дори и в поредната година на противоепидемична обстановка, в която се намира цялата страна Читалището успява да покаже чрез своята дейност, че читалищата днес не са изчерпали своята жизненост и функционалност и продължават да бъдат от основните културно просветни средища в страната.Тук искам да спомена и една реплика на г-н Николай Дойнов председател на Съюза на народните читалища, която е „ Ако загубим читалищата значи ще престанем да съществуваме като нация “. ЧИТАЛИЩЕ Е ИМАЛО, ИМА И ЩЕ ИМА И СЛЕД НАС!

Навлязохме в новата 2022 година. От името на ръководството на Читалището пожелаваме ползотворна творческа и успешна 2022 година. Пожелаваме на всички да бъдем здрави и благословени .

**ПЛАН**

**За работата на НЧ „Светлина-1906-Смилец “ с.Смилец,общ.Силистра за 2022 година.**

**ЦЕЛИ И ЗАДАЧИ**

Като неправителствена институция Читалището осъществява своите дейности регламентирани в Закона за народните читалища, спазва всички закони на страната имащи отношение към работата му. Читалището е център на културно-масова, просветна, възпитателна и информационна дейност, като осъществява:

* Съхраняване на културно-историческо наследство;
* Съхранение и популяризиране на традиции и обичаи характерни за

с. Смилец;

* Развиване и обогатяване на художествената дейност;
* Създаване условия за изява на творческите способности на младите хора;
* Превръщане на читалището в общодостъпен център за информационно осигуряване на населението, чрез ускорено навлизане в дейността му на съвременни комуникационни и информационни технологии;
* С изявите на читалището ще се работи за развитие и обогатяване на културния живот в населеното място. За осъществяване на тези задачи ще бъдат изпълнявани следните дейности и ще бъдат организирани следните празници: Организиране и провеждане на местни фолклорни празници; Поддържане на утвърдените форми в любителското художествено творчество и създаване на нови; Ангажирано участие в общинските празници и др.прояви. Участие в различни фолклорни и певчески фестивали и празници в региона и страната.Развива и обогатява художествената дейност. Любителско творчество и художествено-творческа дейност.
* Разработва и реализира инициативи за развитие и финансиране на читалищната дейност; Разширява съдържателния и социален обхват на читалищната дейност за привличане на по-широк кръг от обществеността
* Развива ползотворното сътрудничество между читалищата на територията на Община Силистра, региона и страната
* Провеждане на годишно отчетно-изборно събрание на членовете на читалището
* Провеждане на заседания на Настоятелството на всеки два месеца и извънредни по време на творческия сезон
* Стопанисва предоставения от Общината сграден фонд

Помещенията на читалището се нуждаят от непрекъснати текущи и основни ремонти, които трудно могат да се финансират. Прекаленото отлагане на ремонтите и обновяването на техниката може да превърне голяма част от тези помещения в трудно използваеми.

**БИБЛИОТЕЧНА ДЕЙНОСТ**

Продължаване работата по превръщане на читалищната библиотека в общодостъпен център за библиотечно и информационно осигуряване на общността, чрез ускорено навлизане в дейността и на съвременни комуникационни и информационни технологии чрез:

* Обновяване на библиотечния фонд в зависимост от читателските интереси;
* Прочистване и отчисляване на библиотечния фонд от физически остаряла литература;
* Подобряване дейността на библиотеката чрез различни форми и мероприятия;
* Осъществяване на изложби свързани с бележити дати на личности и събития от местен, регионален и национален характер;
* Провеждане на срещи и литературни четения на новоиздадена литература и младите автори;
* Черпене и обмен на идеи от интернет сайтовете „ Добри практики“ и „ Доброволци в библиотеката “ на Фондация Глоб@лни библиотеки България;
* Участие в проекти на Министерството на културата;
* Поддържане сайта на библиотеката във Фондация Глоб@лни библиотеки България.

|  |  |  |  |
| --- | --- | --- | --- |
| **№** | **МЕРОПРИЯТИЕ** | **ДАТА И ЧАС** | **ОТГОВОРНИК** |
| **1** | Годишнина от рождението на Христо Ботев – подреждане на кът | 06.01.2022 г.  13:00 часа | Читалищен секретар  Библиотекар |
| **2** | „ Бабинден “ – общоселско празненство | 21.01.2022 г.  10:00 часа | Читалищен секретар |
| **3** | „ Истинското вино е горчиво…“ – конкурс за най-добро вино | 14.02.2022 г.  13:00 часа | Читалищен секретар |
| **4** | „ Ако спечеля, печели цял народ“ – презентация посветена на обесването на Васил Левски | 18.02.2022 г.  14:00 часа | Библиотекар |
| **5** | Провеждане на годишно отчетно-изборно събрание на членовете на събранието | М. Март 2022 г. | Председател НЧ  Читалищен секретар |
| **6** | „ Мартенско настроение “ – тържество със самодейците, посветено на Баба Марта и деня на самодееца | 01.03.2022 г.  13:00 часа | Читалищен секретар  Библиотекар |
| **7** | 3-ти март – 144 години от Освобождението на България от турско иго – концерт; отменен концерт по случай 115 години НЧ „ Светлина-1906-Смилец “ | 03.03.2022 г.  11:00 часа | Читалищен секретар  Библиотекар |
| **8** | „ Гордост е да си жена “ – празник, посветен на Международния ден на жената | 08.03.2022 г.  17:30 часа | Читалищен секретар |
| **9** | „ Пролет иде “ - пролетно парти с маски за жителите на селото | 22.03.2022 г.  14:00 часа | Читалищен секретар  Библиотекар |
| **10** | „ Априлски смях “ – вечер, посветена на деня на хумора | 1.04.2022 г.  15:00 часа | Библиотекар |
| **11** | Седмица на детската книга;  Библиотекар за един ден | 4-8.04.2022 г. | Библиотекар |
| **12** | Лазаруване в селото | 16.04.2022 г.  09:00 часа | Читалищен секретар |
| **13** | „ Чук, чук, яйчице “ – боядисване на яйца ,според традицията; изложба | 21.04.2022 г. | Читалищен секретар  Библиотекар |
| **14** | Международен ден книгата – четене на открито с големи и малки | 22.04.2022 г.  14:00 часа | Библиотекар |
| **15** | Участие във фолклорен събор „Пролетни игри и песни “ организиран от Община Силистра | 1-30.04.2022 г. | Читалищен секретар |
| **16** | Изнесено творческо мероприятие до гр.Русе по случай 115 години НЧ „Светлина-1906-Смилец“ заедно с всички самодейци и членове на читалището- посещение на природни и исторически забележителности | 02.05.2022 г. | Читалищен секретар  Библиотекар |
| **17** | Гергьовски люлки – общоселски празник | 06.05.2022 г.  15:00 часа | Читалищен секретар  Библиотекар |
| **18** | „ Че и ний сме дали нещо на светът “ – рецитал по случай деня на Българската просвета и култура | 24.05.2022 г.  15:00 часа | Библиотекар |
| **19** | Детско парти по случай 1 юни – Ден на детето на площада пред читалището | 01.06.2022 г.  16:30 часа | Читалищен секретар  Библиотекар |
| **20** | „ Аз съм Ботевче “ – поетичен рецитал и поднасяне на венци пред паметниците в селото | 02.06.2022 г.  11:00 часа | Библиотекар |
| **21** | „ Еньовден “ – празник на билките;  Литургия в църковния храм на селото  „ Св.Йоан Кръстител“ | 24.06.2022 г. | Читалищен секретар  Библиотекар |
| **22** | Турнир по тенис на маса – работа с деца на открито | М. Юни- веднъж седмично | Читалищен секретар  Библиотекар |
| **23** | „ Прочети ми , бабо, приказка “ – баба чете на внуче- четене на открито | М. Юни - веднъж  седмично | Библиотекар |
| **24** | Спортни надпревари – игри с деца на открито | М.Юли –веднъж седмично | Читалищен секретар  Библиотекар |
| **25** | „ Жътва е “ – пресъздаване на обичая | М.Юли | Читалищен секретар |
| **26** | Прожекция на филми за деца и възрастни / на открито / | М. Юли- веднъж седмично | Библиотекар |
| **27** | Творческа командировка на самодейците | М. Юли | Читалищен секретар |
| **28** | „ Празник на динения маджун“ – демонстрация на приготвяне на маджун | 28.08.2022 г. | Кметски наместник  Председател НЧ  Секретар  Библиотекар |
| **29** | „Заедно завинаги“-137 години от Съединението на България – рецитал и поднасяне на венци | 06.09.2022 г.  11:00 часа | Библиотекар |
| **30** | Отбелязване на годишнина от връщането на Южна Добруджа в пределите на Майка България- презентация в библиотеката | 07.09.2022 г.  14:00 часа | Библиотекар |
| **31** | „ Да живее свободна и независима България“- честване на Деня на Независимостта на България презентация в библиотеката | 22.09.2022 г.  15:00 часа | Библиотекар |
| **32** | Ден на възрастните хора | 03.10.2022 г.  13:00 часа | Читалищен секретар  Библиотекар |
| **33** | „ Златна есен“ – изложба на плодове и зеленчуци –конкурс за растение-гигант | М.Октомври | Читалищен секретар  Библиотекар |
| **34** | „Нощ на литературата“ | М. Октомври | Библиотекар |
| **35** | Ден на Народните будители и откриване на новия творчески сезон | 01.11.2022 г.  10:00 часа | Читалищен секретар  Библиотекар |
| **36** | Ден на християнското семейство- вечер посветена на Въведение Богородично | 21.11.2022 г.  15:00 часа | Читалищен секретар  Библиотекар |
| **37** | Андреевден –кулинарна изложба на ястия свързани с празника; дегустация | 30.11.2022 г.  15:00 часа | Читалищен секретар  Библиотекар |
| **38** | 61 години библиотека при  НЧ „ Светлина-1906-Смилец “ | 05.12.2022 г.  13:00 часа | Библиотекар |
| **39** | Ателие за изработване на оригинално коледно украшение съвместно с пенсионерски клуб „Здраве“ | 12 – 20.12.2022 г. | Читалищен секретар  Библиотекар |
| **40** | Конкурс на тема „ Вълшебна Коледа“ – изложба на детски рисунки | 19-30.12.2022 г. | Читалищен секретар  Библиотекар |
| **41** | „ Дядо Коледа пристига“ – празнично детско тържество и подаръци | 24.12.2022 г.  19:00 часа | Читалищен секретар  Библиотекар |
| **42** | „ Тиха нощ“ – новогодишна наздравица в центъра на селото | 31.12.2022 г. | Читалищен секретар  Библиотекар |